Metis
Metis er ifølge den græske digter Hesiod Zeus' første kone, som han slugte under hendes graviditet. Ifølge en spådom ville han nemlig få to børn med hende, først en pige og derefter en søn, der ville tage magten fra ham. Inde i Zeus' hoved voksede fosteret og blev til Athena, der ved Hefaistos' hjælp blev født ud af Zeus' pande.
Myten er et godt eksempel på arkaisk personifikation af abstrakter, her anvendt til at udtrykke en sammenhæng mellem Zeus og Athena.